ROZHODNUTIE KOMISIE
z 23. apríla 2007
o ochranných opatreniach proti infekčnej anémii koní v Rumunsku
[oznámené pod číslom K(2007) 1652]
(Text s významom pre EHP)
(2007/269/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4,
keďže:
(1)
Infekčná anémia koní (ďalej len „IAK“) je vírusové ochorenie, ktoré postihuje výlučne zvieratá čeľade koňovitých (equidae). Nákaza IAK sa navonok neprejavuje, ak smrť nenastane v dôsledku náhleho zhoršenia klinického stavu. Inkubačná lehota ochorenia je zvyčajne jeden až tri týždne, môže však trvať až tri mesiace. Nakazené zvieratá čeľade koňovitých sú nositeľmi infekcie po celý život a môžu ju prenášať na iné zvieratá. Nákaza sa prenáša z infikovaného zvieraťa krvou, pričom ju najčastejšie šíria muchy pri prerušovanom cicaní krvi koní, ďalej in utero na plod alebo použitím kontaminovaných ihiel a podaním výrobkov z krvi, ktoré obsahujú vírus.
(2)
IAK je ochorenie, ktoré sa v súlade s prílohou A k smernici Rady 90/426/EHS z 26. júna 1990 o zdravotnom stave zvierat v súvislosti s presunom a dovozom zvierat čeľade koňovitých equidae z tretích krajín (2). Okrem toho smernicou Rady 82/894/EHS z 21. decembra 1982 týkajúcou sa hlásenia nákaz zvierat v Spoločenstve (3) sa stanovuje, že Komisii a ostatným členským štátom je potrebné oznamovať ohniská IAK prostredníctvom systému na oznamovanie chorôb zvierat (ďalej „SOCHZ“).
(3)
V článku 4 ods. 5 smernice 90/426/EHS sú stanovené obmedzenia pri presune zvierat čeľade koňovitých z chovov, v ktorých bol potvrdený výskyt IAK, až kým sa po zabití nakazených zvierat nevykonali na ostatných zvieratách dva Cogginsove testy s negatívnymi výsledkami.
(4)
Na rozdiel od iných členských štátov v Rumunsku je IAK endemická a okamžité zabitie nakazených zvierat sa nevykonáva dôsledne. Z tohto dôvodu Rumunsko po vstupe do Európskej únie dobrovoľne pokračovalo v implementácii mutatis mutandis príslušných opatrení uvedených v rozhodnutí Komisie 2004/825/ES z 29. novembra 2004 o ochranných opatreniach, pokiaľ ide o dovoz zvierat koňovitých (equidae) z Rumunska (4).
(5)
So zreteľom na obchod so živými zvieratami čeľade koňovitých, ich spermou, vajíčkami a embryami situácia v súvislosti s chorobou v Rumunsku môže pre zvieratá čeľade koňovitých v Spoločenstve predstavovať ohrozenie ich zdravia.
(6)
Z toho dôvodu je vhodné prijať ochranné opatrenia, ktorými sa ustanoví osobitný režim pri presune a obchodovaní so zvieratami čeľade koňovitých, ich vajíčkami a embryami s pôvodom v Rumunsku, tak aby sa zabezpečilo zdravie a dobré životné podmienky zvierat čeľade koňovitých v členských štátoch.
(7)
V rozhodnutí Komisie 93/623/EHS z 20. októbra 1993 o zavedení identifikačného sprievodného dokladu (pasu) pre registrované kone (5) a rozhodnutí Komisie 2000/68/ES z 22. decembra 1999, ktorým sa mení a dopĺňa rozhodnutie 93/623/EHS a ustanovuje identifikácia plemenných a úžitkových zvierat čeľade koňovitých (6), sa vyžaduje, aby zvieratá čeľade koňovitých počas presunu alebo dopravy sprevádzal identifikačný doklad.
(8)
Požiadavky na vystavenie osvedčenia pri presune a doprave zvierat čeľade koňovitých sú stanovené v článku 8 smernice 90/426/EHS. Na zlepšenie vysledovateľnosti registrovaných zvierat čeľade koňovitých z oblastí s výskytom IAK do iných členských štátov by sa informácia o ich zdravotnom stave v súlade s prílohou B k smernici 90/426/EHS mala nahradiť zdravotným osvedčením v súlade s prílohou C k uvedenej smernici.
(9)
V súlade s časťou A kapitoly II prílohy D k smernici Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS (7), rozhodnutie Komisie 90/307/EHS z 24. júla 1995, ktoré stanovuje vzor osvedčenia o zdravotnom stave zvierat pre obchod so spermou koní (8), stanovuje testovanie žrebcov na IAK, ak sa ich sperma získava na obchodné účely v rámci Spoločenstva. Je však potrebné doplniť zdravotné podmienky zvierat ustanovené v rozhodnutí Komisie 95/294/ES z 24. júla 1995, ktorým sa stanovuje vzor veterinárneho certifikátu pri obchodovaní s vajíčkami a embryami druhu koňovité (9), o požiadavku na test IAK, ak boli vajíčka a embryá získané z kobýl s pôvodom v Rumunsku.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Ochranné opatrenia týkajúce sa zvierat čeľade koňovitých s pôvodom v Rumunsku
1. Rumunsko zabezpečí, aby sa zvieratá čeľade koňovitých neprepravovali do iných členských štátov, ak nespĺňajú tieto podmienky:
a)
boli podrobené Cogginsovmu testu s negatívnym výsledkom, pričom tento test sa vykonal na základe vzorky krvi odobratej v lehote 30 dní pred prepravou a test vrátane jeho výsledku sa zaznamenal v oddiele VII identifikačného sprievodného dokladu uvedeného v rozhodnutiach 93/623/EHS a 2000/68/ES, ktorý sprevádza zviera počas prepravy;
b)
sprevádza ich osvedčenie o zdravotnom stave zvierat v súlade s prílohou C k smernici 90/426/EHS, v ktorom je uvedený tento dodatok:
„zvieratá čeľade koňovitých v súlade s rozhodnutím Komisie 2007/269/ES“.
2. Odsek 1 sa neuplatňuje na zvieratá čeľade koňovitých z chovov mimo Rumunska, ktoré sa prepravujú cez Rumunsko po hlavných cestách alebo diaľniciach, alebo sa priamo a bez zastávky dopravujú cez Rumunsko na bitúnok na okamžité zabitie.
3. Rumunsko zabezpečí, aby sa vajíčka a embryá zvierat čeľade koňovitých neprepravovali do iných členských štátov, ak nespĺňajú tieto podmienky:
a)
boli získané z darcovských kobýl, ktoré boli podrobené Cogginsovmu testu s negatívnym výsledkom každého testu, pričom tieto testy sa vykonali na základe vzorky krvi odobratej každej darcovskej kobyle v lehote 30 dní pred odobratím vajíčok alebo embryí v zásielke, a
b)
zásielku vajíčok a embryí sprevádza osvedčenie o zdravotnom stave zvierat v súlade s prílohou k rozhodnutiu 95/294/ES, v ktorom sa uvedie tento dodatok:
„Vajíčka alebo embryá v súlade s rozhodnutím Komisie 2007/269/ES“.
4. Rumunsko pravidelne podáva Komisii a ostatným členským štátom správy o situácii týkajúcej sa IAK a o opatreniach, ktoré uplatňuje na kontrolu tejto choroby.
Článok 2
Uplatniteľnosť
Toto rozhodnutie sa uplatňuje tretím dňom po jeho uverejnení v Úradnom vestníku Európskej únie.
Článok 3
Adresáti
Toto rozhodnutie je určené členským štátom.
V Bruseli 23. apríla 2007